Meesleurend en ontstellend | Consider This
← Zero Dark Thirty provokes and disturbs
Bloody, thought-provoking masterstroke →
Meesleurend en ontstellend
By gertgriessel ¶ Posted in Reviews	¶ Tagged andrew thompson, deon lotz, gys de villiers, jacques bessenger, johan baird, lord kitchener, neil bennet, paul eilers, stian bam, traitors, verraaiers, vilje maritz	¶ Leave a comment
VERRAAIERS – Met Gys de Villiers, Vilje Maritz, Neil Bennet, Andrew Thompson, Jacques Bessenger, Johan Baird, Stian Bam, Deon Lotz en ander. Regie deur Paul Eilers.
VERRAAIERS handel oor die omstrede onderwerp van “verraaiers” in die Boere-linies ten tyde van die Tweede Vryheidsoorlog. Wanneer Lord Kitchener se beleid van verskroeide aarde op die land losgelaat word, word die Boerekrygers deur ’n somber keuse in die gesig gestaar. Eerder as om voort te baklei in ’n oorlog wat skynbaar verlore is, en sodoende hul gesinne in gevaar te stel, kies enkeles, soos kommandant Van Aswegen (Gys de Villiers), om eerder hul wapens neer te lê en van die oorlog te onttrek. Dié besluit het uiteindelik verwoestende gevolge vir Van Aswegen en almal na aan hom.
Verraaiers is in vele opsigte ’n rolprent wat standpunt inneem teen die tradisionele romantiese vertolking van die geskiedenis van die Anglo-Boereoorlog. Dié rolprent stuur kliphard die boodskap dat oorlog gruwelik en waansinnig is en dat, uit ’n menslike oogpunt, niemand as die wenner daaruit kom nie. Wanneer dit kom by die verskriklike prys wat mense in die verloop van oorlog betaal, word geen kant gespaar nie. Die rolprent vra ons uiteindelik om na te dink oor die aard van verraad en hoe verraaier en verraaide maklik plekke kan ruil, afhangende van die oogpunt waaruit gebeure beskou word.
Foutlose vertolking deur die akteurs en knap regie dra Verraaiers se boodskap hard en duidelik oor. Dit is uitstekend verfilm en die tydperk word oortuigend op die skerm verwesenlik. Dit is duidelik dat baie moeite gedoen is om die karakters se voorkoms, mannerisms en kleredrag getrou aan die tydperk te hou.
Aan die negatiewe kant moet uitgewysword dat sentimentaliteit soms dik aangesmeer word. Die indruk word ook soms geskep dat die draaiboek homverlekker in ’n oormaat melodrama, terwyl ’n subtiele aanslag meer oortuigend sou wees. Ondanks dié voorbehoude is Verraaiers, danksy die gehalte van die talent betrokke en ’n dapper verwerping van politieke korrektheid, ’n kragtige en emosioneel uitmergelende rolprent.